ยอดจองเคเคฟันด์4วันใกล้เต็มวงเงิน
บลจ.เกียรตินาคิน เผย 12 พ.ย.นี้ โค้งสุดท้ายเปิดจองกองทุนเปิด Fix Term Fund แย้มยอดจองเกือบเต็ม 600 ลบ.แล้ว
9 พ.ย. 2555

บลจ.เกียรตินาคิน เผย 12 พ.ย.นี้ โค้งสุดท้ายเปิดจองกองทุนเปิด Fix Term Fund แย้มยอดจองเกือบเต็ม 600 ลบ.แล้ว
นายศุภกร สุนทรกิจ กรรมการผู้จัดการ บริษัทหลักทรัพย์จัดการกองทุน (บลจ.) เกียรตินาคิน กล่าวว่า ธนาคารได้เปิดเสนอขายกองทุนเปิดเคเค ตราสารหนี้ 4 เดือน 3/13 (KK FT4M3/13) มูลค่า 600 ล้านบาท ตั้งแต่วันที่ 6 พฤศจิกายนที่ผ่านมา ผลปรากฎว่า นักลงทุนให้ความสนใจจองซื้อหน่วยลงทุนใกล้เต็มจำนวนที่เปิดของซื้อ เนื่องจากกองทุนดังกล่าวเป็นลักษณะกองทุนตราสารหนี้แบบมีอายุ (Term Fund) กำหนดระยะเวลาลงทุนเพียง 4 เดือน และประมาณการณ์อัตราผลตอบแทนของกองทุนไว้ที่ 3.10% ต่อปี เหมาะสำหรับผู้ลงทุนระยะสั้นที่ต้องการผลตอบแทนสูงกว่าอัตราดอกเบี้ยเงินฝาก ทั้งนี้ กองทุนดังกล่าวจะเปิดเสนอขายในวันที่ 12 พฤศจิกายนเป็นวันสุดท้าย โดยบริษัทเชื่อว่าจะเสนอขายได้เต็มจำนวน
“กองทุนเปิดเคเค ตราสารหนี้ 4 เดือน 3/13 เหมาะสมกับนักลงทุนระยะสั้นที่ต้องล็อคผลตอบแทนก่อนที่อัตราดอกเบี้ยจะปรับตัวลดลง หรือต้องการพักเงินเพื่อรอกลับเข้าตลาดสินทรัพย์เสี่ยงอื่นๆ โดยกองทุนดังกล่าวจะเน้นลงทุนใน เงินฝาก ตราสารหนี้ทั้งในและนอกประเทศที่มีการจัดอันดับอยู่ใน Investment Grade สำหรับผู้ลงทุนที่สนใจลงทุนในกองทุนดังกล่าวสามารถจองซื้อได้จนถึงวันที่ 12 พฤศจิกายนนี้”ดร.ศุภกรกล่าว 
สำหรับภาพรวมการลงทุนตราสารหนี้ปัจจุบัน พบว่า ตราสารหนี้ในตลาดเกิดใหม่  เช่น ตะวันออกกลาง ลาติน เอเชีย เป็นต้น ยังเป็นตลาดที่น่าสนใจ เพราะสร้างผลตอบแทนที่ดีกว่าเมื่อเปรียบเทียบกับประเทศที่พัฒนาแล้ว อย่างเช่น สหรัฐหรือยูโรที่พยายามคงอัตราดอกเบี้ยในระดับต่ำ โดยเฉพาะสหรัฐมีแนวโน้มที่จะคงดอกเบี้ยนโยบายในระดับ 0.25% ไปจนถึงปี 2058 ส่วนประเทศไทยนั้นคาดว่า อัตราดอกเบี้ยยังอยู่ในระดับต่ำไปอีกระยะหนึ่ง โดยคาดการณ์ว่า ในการประชุมคณะกรรมการกำหนดนโยบายการเงิน (กนง.) วันที่ 28 พฤศจิกายนนี้ น่าจะปรับลดอัตราดอกเบี้ยลงอีก 0.25% มาอยู่ที่ 2.5%
ดร.ศุภกรกล่าวทิ้งท้ายว่า ตราสารหนี้ในตลาดเอเชียยังได้รับปัจจัยบวกด้านราคาจากจากการผ่อนคลายนโยบายการเงินของประเทศต่างๆ เพื่อกระตุ้นเศรษฐกิจ เช่น เกาหลีใต้ มาเลเซีย ไทย เป็นต้น นอกจากนี้ เศรษฐกิจที่ยังมีแนวโน้มที่ดี มี Default rate ที่ต่ำกว่าในประเทศในแถบยุโรป ก็ส่งผลให้ตราสารหนี้เอกชนเป็นที่สนใจของนักลงทุนต่างชาติเช่นกัน